Siksakiline rada lõpeb allikal. Siit võib janu kustutada. Allika juurest viis kunagi jalgrada Pudisoole. Jalgsi käidi ikka kõige lühemat teed - otse paekaldast alla ning üle karja- ja heinamaade. Endised kaldaalused puisniidud on nüüd tublisti võsastunud. Kes ei pane paljuks teha siin väike ringkäik,  võib leida kaskede hulgas vormilt omapäraseid kõveraid ja pahklikke maarjakaski. Mõnede kaskede okstel on rohkesti tuuleluudi. Seda kõike aga kipuvad varjama lopsakalt kasvavad lepad. Rusukaldel ja panga jalamil kasvav looduslikult haruldane salulehtmets on siin tugeva karjatamise tõttu degradeerunud. Suur on taimede eluvormide erinevus pangametsas ja loopealsel: laiad, lopsakate lehtede ja mahlaste vartega salutaimed asenduvad loodudel maadligi hoidvate väikeste, sageli hallikate karvaste lehtedega  kuivalembeste taimedega.